གཞན་ཡང་གཞུང་འདིར་དམིགས་བསལ་དུ་མ་བསྟན་ཀྱང་རྗེས་འཇུག་ས་ཡིག་གི་འཇུག་ཡང་འཇུག་གཉི་ག་དང་།ད་ཡིག་གི་ཡང་འཇུག་གིས་དུས་འདས་པ་སྟོན་པ་ཤིན་ཏུ་མང་ཞིང་།འ་ཡིག་འདས་པ་ལ་མི་འཇུག་པའི་ཁྱད་པར་ཙམ་ནི་གསལ་བར་མཐོང་བ་སྔོན་རྗེས་ཀྱི་དཔེར་བརྗོད་བཀོད་པ་རྣམས་སུ་གསལ་ཞིང་།གྲགས་ཆེ་བ་དེར་ཟད།རྗེས་འཇུག་རྣམས་སྐུལ་ཚིག་ལ་འཇུག་པའི་ཚུལ་ནི།གཞུང་འདིའི་དངོས་ཤུགས་གཉི་གར་མ་བསྟན་པས་བཤད་བྱར་མ་གྱུར་མོད།འོན་ཀྱང་དེའི་རྣམ་གཞག་ཞར་ལས་རྟོགས་པར་བྱ་བའི་ཕྱིར་དཔེར་བརྗོད་ན།ས་ད་གཉིས་དང་ཁྱད་པར་ས་ཡིག་བསྐུལ་ཚིག་ལ་འཇུག་པ་མང་བར་མཐོང་སྟེ།སྙོགས་ཤིག།ཀློགས་ཤིག།སྒྲོགས་ཤིག།རྟོགས་ཤིག།རྩིགས་ཤིག།ཞུགས་ཤིག།སྲེགས་ཤིགཚིགས་ཤིགརློགས་ཤིགརློབས་ཤིག།སྒྲུབས་ཤིགརྩིས་ཤིག།གྱིས་ཤིག།བྱོས་ཤིག།རྒྱུས་ཤིག།རྔོས་ཤིག།སྔོས་ཤིག།ལྟོས་ཤིག།ནོས་ཤིགསྐོས་ཤིག།རྐུས་ཤིག།ཁོས་ཤིག།ཆོས་ཤིག།དྲོངས་ཤིག།སྲོངས་ཤིག།ཆིངས་ཤིག།སྲུངས་ཤིག།དེངས་ཤིག།སྐྱོངས་ཤིག།སྡོམས་ཤིག།སྙོམས་ཤིག།སོམས་ཤིག།རྩོམས་ཤིག།སྟོནད་ཅིག།ཐོནད་ཅིག།ནོནད་ཅིག།སོལད་ཅིག།ཉོནད་ཅིག།སྟེནད་ཅིག།སྙེནད་ཅིག།རོལད་ཅིག།རྩོལད་ཅིག།ཕྲོལད་ཅིག།སྒྲོལད་ཅིག།སྐུརད་ཅིག།སྤོརད་ཅིག།སྟོརད་ཅིག།ཆོད་ཅིག།སོད་ཅིག།ཁོད་ཅིག།སྡོད་ཅིག།སློད་ཅིག།ཅེས་པ་ལསོགས་པ་དང་།རྗེས་འཇུག་གཞན་དེར་འཇུག་པ་ན།ཤོག་ཅིག།ཁོག་ཅིག།ཟློག་ཅིག།ཕོབ་ཅིག།ཐོབ་ཅིག།རྒྱོབ་ཅིག།སྒོང་ཞིགསྣུན་ཞིག།སྐྲུན་ཞིག།ཕྱོར་ཞིག།སྦྱོར་ཞིག།ཚོལ་ཞིག།སྐོལ་ཞིག།ལྟ་བུ་སྟེ་འདི་རྣམས་ཀྱིས་མཚོན་ནས་རྒྱ་ཆེར་ཤེས་པར་བྱའོ།།